A Kalandosok Társaságának neve nem a kaland szóból ered, hanem onnan, hogy minden hónap első napján (Calendae) gyűltek össze tagjai. A középkorban ilyen egyesületek kegyes célokkal alakultak, jórészt Németországban (Kalandsbruderschaft). A tagok főként a társasághoz tartozók méltó temetéséről gondoskodtak. A többnyire egyházi tisztségviselőkből alakult társaságok 15. századtól kezdve nem ritkán politikai célok elérésére is törekedtek. Ilyen politikai szervezkedés volt az is, amelyről a szerző itt részletesen szól. A mozgalom a Szapolyai-Werbőczi-féle párt ellen irányult, benne több főúr (pl. Thurzó Elek), számos köznemes, sőt bizonyos mértékig maga a király is részt vett. A szervezkedés eredményeképp 1526. április 24-én az országgyűlésen fegyveresen megjelent tagok kivetették a nádori tisztségből Werbőczit; ez elmenekült, s a fontos pozícióba ismét Báthori Istvánt helyezték vissza, akit korábban a Szapolyai-párt váltott le.