(Matei Basarab úr. 1632-1654) havasalföldi vajda; I. Rákóczi György segítségével jutott uralomra, s 1632-54 közt Erdéllyel szövetségben többször is háborúskodott Lupul (Vasile Lupu) moldvai vajda (1634-53) ellen. Luput a román történelemírás Moldva egyik legjelentősebb fejedelmeként tartja számon. Erdély felé kétértelmű politikát folytatott; 1653-ban törökök fogták el, s Konstantinápolyba vitték, ott halt meg fogságban. IV. Murad szultán (1609-1640) élvhajhászó, zsarnok uralkodó volt, aki idejének legnagyobb részét a háremekben töltötte. Több forrás szerint az általa hozott halálos ítéleteket gyakran sajátkezűleg hajtotta végre. Hadvezérei Ázsiában nagy területeket hódítottak meg. Szalárdi itt a két vajda ellenségeskedésének egyik epizódját említi; végső összecsapásukra 1653 nyarán került sor; erről több irodalmi alkotás született (vö. RMKT XVII. Bp. 1977. 23. és 130. számú versek).