II. Bajazid török szultán (1481-1512) halála után I. Szelim került a trónra (1512-1520). Szelim sikeres hadjáratokat vezetett keletre: 1514-ben Csaldiránnál aratott győzelmet a perzsák ellen; 1516-ban Palesztinát és Szíriát hódította meg, 1517-ben pedig Egyiptomot. Hadseregének e keleti lekötöttsége miatt a 16. század első két évtizedében nagyszabású hadjáratot nem vezetett Magyarország ellen. Bélay Barnabás követjárásának leírása jórészt megfelel a történelmi tényeknek (vö. Tardy Lajos: Régi magyar követjárások Keleten. Bp. 1971. 71-80 ). Bélay, mint szörényi bán évekig irányította a déli végek védelmét, de kiváló diplomáciai érzéke és nyelvtudása miatt II. Ulászló többször küldte követségbe.