Báthori Zsigmond erdélyi fejedelem 1595 januárjában kötött szövetséget a bécsi udvarral, s szerződése értelmében hamarosan bekövetkező lemondása után az Erdély fölötti hatalom a Habsburgokra szállott volna. Időközben azonban – a megállapodás ellenére – unokatestvérének, Báthori Andrásnak adta át a hatalmat, őt azonban, a bécsi udvar megbízásából, Mihály havasföldi vajda leverte. Ezt követően törtek be Basta csapatai Erdélybe, a velük szembenálló Székely Mózes hadait leverték, s az erdélyiek hitszegését kegyetlenül megtorolták.