A francia követ (talán Le Croy?) Budára érkezéséről más forrásokból nincs tudomásunk, amit viszont elbeszél, az hitelesen összecseng a nemzetközi helyzettel. I. Ferenc francia király ugyanis törökbarát politikát folytatott, ezért a francia követet ajánlatos volt titokban fogadni a Habsburgok gyanújának elkerülése végett. V. Károly német-római császár ez idő tájt Rómával és Velencével kiéleződő ellentéte is történeti tény.